
1. Uvod

Plan rada i Financijski plan za 2026. godinu izrađeni su s ciljem definiranja strateških smjernica, prioriteta i operativnih aktivnosti društva Centar kompetencija za napredno inženjerstvo Nova Gradiška d.o.o. u razdoblju nakon završetka ključnih projekata provedenih tijekom 2025. godine. U 2025. godini uspješno je zaključen projekt uspostave i provedbe međunarodnih aktivnosti u području cirkularne ekonomije (CERV-2023-CITIZENS-TOWN-NT) te dovršene projektne aktivnosti razvoja AI sustava za zavarivanje i harmonizaciju industrijskih standarda Hrvatske i Srbije (AI-WELD), čime je započela faza komercijalizacije razvijenih rješenja. Ovim rezultatima postavljene su čvrste temelje za daljnji rast i širenje poslovanja u 2026. godini.

Strateški ciljevi društva u 2026. godini usmjereni su na pozicioniranje tvrtke kao vodećeg aktera na nacionalnom tržištu robotike, automatizacije i naprednog inženjerstva, uz istodobno unapređenje precizne strojne obrade i razvoj novih usluga temeljenih na visokim tehnološkim standardima. Prioritet ostaje izgradnja i opremanje Znanstvenog parka Nova Gradiška kao centralne infrastrukture za istraživanje, razvoj i transfer tehnologije, te proširenje portfelja edukacija kroz uvođenje certificiranih programa iz robotike, automatizacije, strojne obrade i zavarivanja.

U 2026. godini planira se intenziviranje aktivnosti na pripremi i provedbi novih EU i nacionalnih projekata, uključujući korištenje instrumenata kao što je HBOR-ov urbani razvojni fond. Istodobno, društvo nastavlja jačati kapacitete za međunarodnu suradnju i organizaciju stručnih događanja, uz daljnje širenje opsega komercijalnih usluga. Poseban fokus bit će na donošenju petogodišnje strategije razvoja poduzeća, kao ključnog dokumenta za dugoročno planiranje i upravljanje rastom.

Operativne smjernice za 2026. obuhvaćaju proširenje radne snage, uvođenje ERP sustava radi optimizacije poslovnih procesa, jačanje interne organizacije te daljnji razvoj usluga temeljenih na rezultatima završenih projekata. Financijski plan temelji se na načelima održivog rasta, racionalnog upravljanja resursima i stvaranja temelja za stabilno poslovanje u nadolazećem razdoblju.





2. PLAN RADA ZA 2026. godinu



Plan rada za 2026. godinu definira ključne aktivnosti, razvojne procese i operativne ciljeve društva Centar kompetencija za napredno inženjerstvo Nova Gradiška d.o.o., uz naglasak na infrastrukturni razvoj, jačanje tehnoloških kapaciteta, proširenje komercijalnih usluga, intenziviranje suradnji te međunarodnu afirmaciju poduzeća.

2.1. Infrastrukturni razvoj i investicije
U 2026. godini prioritet ostaje izgradnja i opremanje Znanstvenog parka Nova Gradiška. Planirana infrastruktura uključivat će suvremene strojeve za preciznu strojnu obradu, robotizirane i automatizirane procesne sustave te integrirane digitalne tehnologije, s ciljem postizanja visokog stupnja autonomije poslovnih procesa i stvaranja prototipa pogona koji može raditi u kontinuiranom 24-satnom režimu. Ovim ulaganjem jača se razvojno-inovacijski kapacitet društva te osigurava konkurentna pozicija na nacionalnoj i regionalnoj razini.

2.2. Aktivnosti odjela robotike i automatizacije
Odjel robotike u 2026. godini fokusira se na provedbu ugovorenih projekata industrijske automatizacije i robotike, uključujući:
– Hlad usluge
– sustav za pakiranje gotovih proizvoda
– sustave za paletizaciju
– Podravka d.d. – automatizacija pogona za punjenje proizvoda Linolada
– Tromont d.o.o. – robotski sustav za mokro bojanje aluminija i automatizacija savijanja lima
– AGS d.o.o. – automatizacija linije za plastifikaciju
– Bertol metali – automatizacija tokarenja i robotski sustav za zavarivanje

Odjel će dodatno raditi na unapređenju vlastitih metodologija, standardizaciji robotskih rješenja, razvoju modularnih sustava te komercijalizaciji rješenja proizašlih iz projekata.

2.3. Aktivnosti odjela strojne obrade
U okviru odjela strojne obrade planira se proširenje poslovanja kroz uključivanje novih industrijskih partnera te povećanje kapaciteta za potrebe postojećih klijenata. Naglasak će biti na povećanju obujma posla i proizvodne učinkovitosti kroz modernizaciju strojnog parka, optimizaciju proizvodnih procesa i uvođenje naprednih tehnologija.

2.4. Aktivnosti odjela toplinske obrade
Nakon uspostave procesa, normi i kontrolnih protokola, odjel toplinske obrade u 2026. godini planira intenzivno pozicioniranje na tržištu. Posebno će se raditi na prodajnim aktivnostima, stvaranju novih poslovnih suradnji te osiguravanju stabilnog udjela na tržištu toplinske obrade.

2.5. Razvoj i jačanje 3D print tehnologija
Planira se aktivacija i jačanje odjela za aditivnu proizvodnju, kao područja s trenutačno nedovoljno korištenim potencijalom. Fokus će biti na usklađivanju tehnologije s potrebama tržišta, razvoju novih prototipova te uključivanju 3D printa u interne procese robotike, strojne obrade i razvoja proizvoda.

2.6. Priprema i prijava novih nacionalnih i EU projekata
U 2026. godini društvo planira intenzivnu pripremu projektnih prijedloga u sljedećim tematskim područjima:
– istraživanje i razvoj (R&D)
– Europski obrambeni fond
– Fond za inovacije
– Urbani razvojni fond i drugi financijski instrumenti
– nacionalni natječaji Ministarstva gospodarstva, Ministarstva znanosti i ostalih nadležnih institucija

Poseban naglasak bit će na projektima koji omogućuju infrastrukturalni razvoj Znanstvenog parka, razvoj novih tehnologija i internacionalizaciju poslovanja.

2.7. Edukacije i certificirani programi
Planira se nastavak organizacije certificiranih programa stručnog usavršavanja za CNC operatere, robotičare, programere industrijske automatizacije i tehničare za visokobrzinsku obradu metala. Sadržaji će se nadopunjavati u skladu s potrebama industrije i tehnološkim trendovima, uz jačanje suradnje s obrazovnim i istraživačkim institucijama.

2.8. Suradnja i razvoj mreže partnera i kooperanata
Planira se aktivno širenje mreže suradnika, industrijskih partnera i znanstveno-istraživačkih institucija. Cilj je stvaranje snažnog inovacijskog ekosustava, jačanje razvojnih projekata i povećanje opsega poslovnih prilika. Posebna pozornost bit će posvećena povezivanju s međunarodnim istraživačkim centrima i tehnološkim tvrtkama.

2.9. Internacionalizacija poslovanja
U 2026. godini društvo planira povećati međunarodnu prisutnost kroz sudjelovanje na stručnim sajmovima, konferencijama i poslovnim misijama, uz aktivno predstavljanje razvojnih rješenja, inovacija i projektnih mogućnosti. Cilj je ostvariti kontakt s potencijalnim investitorima, strateškim partnerima i kupcima na međunarodnom tržištu.

2.10. Unaprjeđenje organizacijskih i digitalnih procesa
Poseban naglasak bit će na uvođenju ERP sustava kao temeljne platforme za digitalizaciju i optimizaciju poslovnih procesa, uključujući financije, proizvodnju, nabavu, prodaju i upravljanje projektima. Planira se i jačanje internih procedura, standardizacija dokumentacije i povećanje učinkovitosti rada kroz digitalne alate.

2.11. Razvoj ljudskih resursa
Planirano je proširenje radne snage u području robotike, strojne obrade, razvoja i istraživanja, upravljanja projektima i administrativne podrške. Cilj je ojačati stručne kapacitete organizacije i omogućiti uspješnu provedbu planiranih poslovnih i razvojnih aktivnosti.
2.12. Marketinške i promotivne aktivnosti
Planirane su aktivnosti usmjerene na jačanje vidljivosti društva, promociju novih tehnoloških rješenja, predstavljanje rezultata projekata i jačanje brenda na nacionalnoj i međunarodnoj razini. Uključivat će digitalne kampanje, testne demonstracije tehnologija, stručne publikacije i sudjelovanje u tematskim događanjima.

3. PLAN RAZVOJA LJUDSKIH POTENCIJALA

3.1. Organizacijska struktura i kadrovske potrebe
U 2026. godini planira se daljnje jačanje organizacijskih kapaciteta i optimizacija internih procesa kroz redefiniranje strukture ključnih odjela. U Odjelu robotike i automatizacije uvodi se radno mjesto voditelja odjela, radi osiguravanja jasnije hijerarhije, učinkovitijeg upravljanja projektima i kvalitetnije koordinacije s ostalim stručnim jedinicama društva. Nadalje, planira se otvaranje radnog mjesta elektrotehničara zaduženog za sastavljanje elektroormara i sudjelovanje u montaži robotskih sustava i automatiziranih linija, čime će se ojačati operativne mogućnosti odjela.
U području strojne obrade planira se uvesti radno mjesto tehnologa za erodiranje, radi proširenja tehnoloških mogućnosti i jačanja stručnih kapaciteta u segmentu specijalizirane precizne obrade.

3.2. Plan zapošljavanja
Plan zapošljavanja za 2026. godinu usmjeren je na popunjavanje stručnih pozicija u tehničkim odjelima. Najtraženiji profili uključuju robotičare, automatičare i CNC operatere, uz mogućnost faznog zapošljavanja tijekom godine, ovisno o dinamici projekata i opterećenju proizvodnih kapaciteta. Poseban naglasak stavlja se na zapošljavanje kandidata s praktičnim iskustvom, poznavanjem naprednih proizvodnih tehnologija i spremnošću na dodatno usavršavanje.

3.3. Obrazovanje i stručno usavršavanje zaposlenika
Planirane su ciljana ulaganja u obrazovanje i usavršavanje zaposlenika, s naglaskom na jačanje internih akademija i specijaliziranih centara znanja. Planira se slanje više djelatnika na edukacije za uspostavu DMG MORI Academy i Fanuc Academy, kao temelja za stvaranje institucionaliziranog sustava stručnog usavršavanja unutar društva. Paralelno, planira se razvoj dodatnih edukacija u području CNC strojeva, uključujući HAAS strojeve i Fanuc Robo Drill platforme, kako bi se osiguralo kvalitetno upravljanje opremom i optimizacija proizvodnih procesa.

3.4. Upravljanje kompetencijama i profesionalni razvoj
U 2026. godini fokus je na razvoju kompetencija ključnih za tehnološki napredak i dugoročni rast društva. Prioriteti uključuju kompetencije iz područja digitalizacije, naprednog inženjerstva, robotike, automatiziranih sustava i aditivne proizvodnje. Planira se uspostava sustavnijeg pristupa praćenju razvoja kompetencija, uključujući organizaciju internih procjena, definiranje kompetencijskih matrica i praćenje napredovanja zaposlenika u skladu s razvojnom strategijom društva.

3.5. Unaprjeđenje radnog okruženja i organizacijske kulture
Društvo planira razvijati poticajno radno okruženje usmjereno na sigurnost, učinkovitost i profesionalni razvoj zaposlenika. Naglasak će biti na jačanju komunikacijskih kanala, unaprjeđenju internih procedura, povećanju razine sigurnosti na radu i primjeni ergonomskih principa. Aktivnosti će obuhvatiti optimizaciju radnih procesa kroz digitalna rješenja, bolju integraciju odjela i poticanje kulture inovativnosti i suradnje.

3.6. Sustav nagrađivanja i motivacije
Planiraju se daljnje aktivnosti na prilagodbi sustava nagrađivanja potrebama organizacije i zadržavanju ključnih stručnjaka. Razmatrat će se uvođenje dodatnih modela motivacije, uključujući projektne stimulacije, nagrađivanje izvrsnosti, programe stručnog napredovanja te strukturirane modele napredovanja na temelju postignutih kompetencija. Cilj je osigurati konkurentan i održiv sustav motivacije koji prati rast zahtjevnosti poslova i potrebnu razinu stručnosti.

3.7. Kadrovska administracija i digitalizacija procesa
Planirano je jačanje kadrovske administracije kroz digitalizaciju procesa upravljanja ljudskim resursima, osobito integracijom HR modula u ERP sustav. Time će se postići učinkovitija evidencija, bolja kontrola postupaka i pravodobno planiranje kadrovskih aktivnosti. Paralelno, planira se ažuriranje internih pravilnika i procedura radi usklađenja sa zakonskim propisima i razvojnim smjernicama društva.

3.8. Suradnja s obrazovnim institucijama i tržištem rada
Društvo će u 2026. godini nastaviti i proširiti suradnju s tehničkim školama, fakultetima i centrima za obrazovanje, s ciljem jačanja kadrovskog bazena i stvaranja partnerskih odnosa važnih za razvoj stručnih programa. Planira se sudjelovanje na karijernim danima, organiziranje stručnih praksi i suradnja na inovacijskim projektima. Poseban naglasak stavlja se na povezivanje s institucijama koje provode programe vezane uz robotiku, automatizaciju i suvremene tehnologije obrade metala.







4. PLAN ZADUŽENJA I OTPLATA

Plan zaduženja u 2026. godini temelji se na potrebama financiranja razvojnih aktivnosti i strateških investicija društva. U slučaju odobravanja novih projektnih prijava na nacionalnim i EU pozivima, društvo planira koristiti dostupne financijske instrumente za sufinanciranje prihvatljivih troškova projektnih aktivnosti. Paralelno s time, planirano je dugoročno financiranje izgradnje Znanstvenog parka Nova Gradiška kroz podizanje dugoročnog kreditnog zaduženja, kojim će se osigurati stabilna financijska konstrukcija za realizaciju investicije.
Otplata obveza bit će planirana u skladu s predviđenim tijekom priljeva iz poslovanja i projekata, uz odgovorno upravljanje financijskim rizicima i održavanje stabilnosti poslovanja društva.


5. FINANCIJSKI PLAN


Tablica 1. Plan prihoda u 2026. godini
	Vrsta prihoda
	Mjesečni iznos
	Godišnji iznos

	Prihodi od najma prostora
	5.000,00
	60.000,00

	Prihodi od subvencija Grad Nova Gradiška
	11.250,00
	135.000,00

	Prihodi od strojne obrade
	30.000,00
	360.000,00

	Prihodi od edukacija
	13.333,33
	160.000,00

	Prihodi od integracije robotike i automatizacije
	83.333,33
	1.000.000,00

	Prihodi od EU projekata
	66.666,67
	800.000,00

	Ukupno
	209.583,33
	2.515.000,00




Tablica 2. Plan rashoda u 2026. godini
	Vrsta rashoda
	Mjesečni iznos
	Godišnji iznos

	Materijalni troškovi
	50.000,00
	600.000,00

	Troškovi osoblja
	58.333,33
	700.000,00

	Amortizacija
	83.333,33
	1.000.000,00

	Ostali troškovi
	8.333,33
	100.000,00

	Financijski rashodi
	2.500,00
	30.000,00

	Ukupno
	202.500,00
	2.430.000,00




Tablica 3. Plan financijskog rezultata u 2026. godini
	Stavka
	Iznos (EUR)

	Ukupni prihodi
	2.515.000

	Ukupni rashodi
	2.430.000

	Ukupni rezultat poslovanja (dobit)
	85.000



Financijska projekcija za 2026. godinu temelji se na planiranim prihodima u iznosu od 2.515.000 eura te ukupnim rashodima od 2.430.000 eura. Na osnovi navedenih vrijednosti, planirani rezultat poslovanja za 2026. godinu iznosi 85.000 eura dobiti.

Očekivani pozitivan rezultat proizlazi iz stabilnog rasta prihoda u svim glavnim poslovnim segmentima, uz naglasak na integraciju robotike i automatizacije, prihode od EU projekata te proširenje usluga strojne obrade i edukacija. Dodatno, prihodovna strana osnažena je prihodima od zakupa poslovnog prostora i subvencije Grada Nova Gradiška, što doprinosi ukupnoj financijskoj stabilnosti poduzeća.

Rashodi su planirani uzimajući u obzir povećane potrebe za materijalnim troškovima, širenje kapaciteta u proizvodnim i tehnološkim procesima, te rast troškova osoblja uslijed planiranog zapošljavanja i ulaganja u specijalizirane kadrove. Amortizacija od milijun eura odražava dinamičan ulagački ciklus i daljnji razvoj tehnološke infrastrukture.
Planirani pozitivan rezultat poslovanja potvrđuje održivost financijskog modela za 2026. godinu te omogućuje nastavak strateških ulaganja, uključujući razvoj Znanstvenog parka Nova Gradiška, jačanje ljudskih potencijala i modernizaciju tehnoloških kapaciteta društva.














6. ZAKLJUČAK

Plan rada i Financijski plan za 2026. godinu predstavljaju temeljni strateški dokument kojim se definira daljnji razvoj društva u području naprednog inženjerstva, robotike, automatizacije i proizvodnih tehnologija. Planirane aktivnosti, infrastrukturni zahvati i ulaganja u ljudske potencijale jasno su usmjereni na jačanje konkurentnosti, povećanje tehnoloških kapaciteta i ostvarivanje prepoznatljive pozicije na nacionalnom i međunarodnom tržištu.

Projekcije prihoda i rashoda pokazuju održiv financijski okvir, unatoč povećanim investicijskim i operativnim potrebama društva. Pozitivni rezultat poslovanja potvrđuje stabilnost poslovnog modela i stvara preduvjete za realizaciju ključnih razvojnih projekata, uključujući izgradnju Znanstvenog parka Nova Gradiška, komercijalizaciju naprednih tehnoloških rješenja i proširenje postojeće palete usluga.

Ulaganje u stručne kadrove, modernizaciju opreme, međunarodnu suradnju i pripremu novih nacionalnih i EU projekata od strateške je važnosti za daljnji rast i pozicioniranje društva kao referentnog centra izvrsnosti u području naprednih tehnologija. Predloženi plan predstavlja jasan i izvediv okvir za uspješno poslovanje u predstojećem razdoblju te postavlja stabilne temelje za dugoročan i održiv razvoj društva.

U Novoj Gradiški, 19.11.2025. godine.



Direktor
Adam Đanić, univ.spec.oec.

